BAGAMBA nti, “Akabwa tekeerabira yakoola”. Kino kyayongedde kulabikira ku Polofeesa Gilbert Bukenya, bwe yasinzidde mu kibiina kye ekya NRM ate n’addayo ko mu DP gye bamwoolera mu byobufuzi n’akuutira Nabukenya akadingidi ng’avuganya Nalwanga owa NRM e Luweero.
Eky’okusala eddiiro mu byobufuzi ekyo kibadde kimanyiddwa bulungi. Wabula ekibadde kitamanyiddwa kye ky’eddiiro okulisala ekibalaajo, okugulu okumu n’okuteeka eyo gy’onobedde, kyokka ate okulala ne kusigala gy’onobye, era ng’ekyo Bukenya kye yakoze.
Bukenya era yalaze nti akabwa tekakoma ku kujjukira gye kayolerwa, naye kayinza okujjukira obulungi obukodyo n’obukolomooni bwayo bwe beeyambisa okutta ensolo.
Anti Bukenya olwawalampye akadaala okukuutira Nabukenya akadingidi, yalagiddewo nti n’ennyimba za DP ezitta ensolo akyazimanyi. Mu kiroboozi ekigogonoka kyokka nga kitiibwa yayimbye nti “ Tumuleese Nabukenya tumuleese, aloga aloge”.
Wabula waabaddewo okukoonagana mu bigambo ebiyimbibwa. Anti kira Bukenya waayimba nti baleese Nabukenya, nga bo abamwanukula bayimba “ Tumuleese Bukenya tumuleese”. Eri Banna DP okwefunira Bukenya eyalayira okufiira mu NRM kye kyabadde ekikulu okusinga ekya Nabukenya gwe babadde banoonyeza akalulu akamuzza mu Palamenti.
Abantu bawagidde Museveni ne NRM naye wajja kulwawo anaasinga Bukenya. Anti olumu Bukenya yaggweerangamu ddala n’asigala kugeegeenya ebyo byokka ebikolebwa Museveni ng’okuwanika ekigalo n’okwambala ekikoofiira ko n’okufuula amaaso.
Bwekityo kyewuunyisizza bangi okulaba nga Bukenya awemukidde mukama we gwe yayagalanga bwatyo, era ng’azze ne ku kibiina ky’akiikirira mu Palamenti nga kati ky’asiikuulira fitina!
Wo ayi Mzee Zedde ng’alabye ennaku! Kale oba mu byobufuzi temuli mikwano oba balabe ab’enkalakkalira, kale ababirimu mubikolamu ki? Bino byonna si bwe butaliimu obusinga obutaliimu?
Bwekiba nti eby’ensi bikyuka n’abantu ne bakyukiramu, ababadde ab’omukwano ne bafuuka balabe na balabe, awo kimanye nti eby’ensi n’ebyobufuzi kkoyi, kkoyi, kkoyi!
Sikulimba, tebikwemazangamu.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn